Welkom: Hoop vir mense met katarakte | Netwerk24
Welkom: Hoop vir mense met katarakte
Deur Molly Green 23 Oktober 2019 12:53
Altesaam 26 behoeftiges wat weens katarakte nie kon sien nie, het die geleentheid aangegryp om gratis operasies in die Welkom Mediese Sentrum te ondergaan.
Die operasies is deur dr. Steve Steyn gedoen en die narkotiseur dr. Simanga Vuthela het ook as deel van die Reg-om-te-sien-veldtog sy dienste gratis aangebied.
Daar is ’n ellelange waglys vir katarakoperasies op die Goudveld en die Welkom Mediese Sentrum beskou dit as ’n geleentheid om iets in die gemeenskap terug te ploeg.
Twee jaar gelede het 22 pasiënte gratis katarakoperasies ondergaan.
Gratis katarakoperasies is by die Welkom Mediese Sentrum gedoen. Voor is twee pasiënte van Welkom, Eliza Mongale en Peter Brown. Agter links is die twee verpleegsters Mercia Smuts en Francisca van Blerk saam met dr. Steve Steyn wat die katarakoperasies gedoen het, en die narkotiseur dr. Simanga Vuthela.
Die Welkom Mediclinic het in samewerking met die openbare sektor en ander belanghebbendes hande gevat deur die nodige mediese voorraad en teaters op 14 Oktober vir die operasies beskikbaar te stel. Die dienste van verpleegpersoneel is ook gratis beskikbaar gestel om die lewe van hulpbehoewendes te verbeter.
Bausch & Lomb het die lense geskenk wat ingeplant is.
Linda Gebhardt, verpleegbestuurder van die Welkom Mediese Sentrum, sê die verwydering van katarakte is ’n relatief eenvoudige operasie. “Die operasie verander egter mense se lewe drasties.”
Volgens Frans van Niekerk, hoofbestuurder van die Welkom Mediclinic, werk verskeie rolspelers saam aan die projek om gesondheidsorg in Suid-Afrika te verbeter.
Meer oor: Katarakte